[pic] | AZ EURÓPAI KÖZÖSSÉGEK BIZOTTSÁGA |

Brüsszel, 26.4.2007

COM(2007) 229 végleges

Javaslat

A TANÁCS RENDELETE

az Iránnal szembeni korlátozó intézkedésekről szóló 423/2007/EK rendelet módosításáról

(előterjesztő: a Bizottság)

INDOKOLÁS

1. 2007. február 27-én a Tanács jóváhagyta a 2007/140/KKBP közös álláspontot, mely Iránnal szemben korlátozó intézkedéseket tartalmaz. 2007. április 19-én a Közösség megtette a szükséges sürgős intézkedéseket az Iránnal szembeni korlátozó intézkedésekről szóló 423/2007/EK tanácsi rendelettel.

2. 2007. április 23-án jóváhagyták a 2007/140/KKBP közös álláspont módosítását, mely figyelembe veszi az ENSZ Biztonsági Tanácsának 2007. március 24-i 1747. számú határozatát. A határozattal összhangban a módosítás többek között embargót vezet be a fegyverek és azokhoz kapcsolódó felszerelések Iránba történő exportjára, a kapcsolódó technikai és pénzügyi segítségnyújtásra, finanszírozásra, beruházásokra és közvetítői szolgáltatásokra, valamint tilalmat az Iránból származó fegyverek és azokhoz kapcsolódó felszerelések importjára.

3. E javaslat célja a(z) 423/2007/EK tanácsi rendelet hozzáigazítása a módosított 2007/140/KKBP közös állásponthoz. Figyelembe véve a fegyverembargóval kapcsolatos bevált gyakorlatot, a Közösség intézkedései nem kell, hogy kiterjedjenek a fegyverek és a kapcsolódó felszerelések exportjára, vagy a kapcsolódó közvetítői szolgáltatásokra irányuló embargóra.

Javaslat

A TANÁCS RENDELETE

az Iránnal szembeni korlátozó intézkedésekről szóló 423/2007/EK rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 60. és 301. cikkére,

tekintettel az Iránnal szembeni korlátozó intézkedésekről szóló, 2007/140/KKBP közös álláspontot módosító 2007/…/KKBP közös álláspontra[1],

tekintettel a Bizottság javaslatára,

mivel:

4. A módosított 2007/140/KKBP közös álláspont többek között tiltja a fegyverekhez és azokhoz kapcsolódó valamennyi felszereléshez kapcsolódó technikai és pénzügyi segítségnyújtást, finanszírozást, beruházásokat és közvetítői szolgáltatások nyújtását bármely iráni személy, jogalany vagy szerv részére vagy Iránban történő felhasználásra, valamint az Iránból származó ilyen áruk és szolgáltatások beszerzését.

5. Ezen intézkedések az Európai Közösséget létrehozó szerződés hatálya alá tartoznak, ezért – különösen annak biztosítása érdekében, hogy azokat valamennyi tagállam gazdasági szereplői egységesen alkalmazzák – végrehajtásukhoz a Közösség tekintetében közösségi jogi aktust kell elfogadni.

6. A 2007. április 19-i 423/2007/EK tanácsi rendelet[2] az eredeti 2007/140/KKBP közös állásponttal összhangban Iránnal szembeni korlátozó intézkedéseket vezetett be. Helyénvaló új tilalmakat illeszteni a rendeletbe. A rendeletet ezért ennek megfelelően módosítani kell.

7. Az e rendeletben előírt intézkedések hatékonyságának biztosítása érdekében e rendeletnek haladéktalanul hatályba kell lépnie,

ELFOGADTA EZT A RENDELETET:

1. cikk

A(z) 423/2007/EK rendelet a következőképpen módosul:

a) A 2. cikkben a jelenlegi szöveg számozása (1) bekezdésre változik, és a cikk a következő (2) bekezdéssel egészül ki:

„2. Az I. melléklet nem tartalmazza az Európai Unió közös katonai listáján [3] szereplő árukat és technológiákat.”

b) Az 4. cikk helyébe a következő szöveg lép:

„4. cikk

1. Tilos az Európai Unió közös katonai listáján felsorolt áruk és technológia Iránból történő vásárlása, behozatala vagy szállítása, függetlenül attól, hogy az érintett cikk Iránból származik-e vagy sem.

2. Tilos az I. mellékletben felsorolt áruk és technológia Iránból történő vásárlása, behozatala vagy szállítása, függetlenül attól, hogy az érintett cikk Iránból származik-e vagy sem.”

c) Az 5. cikk (1) bekezdése helyébe a következő szöveg lép:

“1. Tilos:

a) az Európai Unió közös katonai listáján felsorolt árukkal és technológiával kapcsolatos közvetlen vagy közvetett technikai segítségnyújtás, és a listán felsorolt áruk beszerzésével, előállításával, karbantartásával és használatával kapcsolatos technikai segítségnyújtás bármilyen iráni természetes vagy jogi személy, jogalany vagy szerv részére, vagy Iránban történő felhasználásra;

b) az I. mellékletben felsorolt árukkal és technológiával kapcsolatos közvetlen vagy közvetett technikai segítségnyújtás, illetve az I. mellékletben felsorolt áruk beszerzésével, előállításával, karbantartásával és használatával kapcsolatos technikai segítségnyújtás bármilyen iráni természetes vagy jogi személy, jogalany vagy szerv részére, vagy Iránban történő felhasználásra;

c) az Iránban működő, az Európai Unió közös katonai listáján vagy az I. mellékletben szereplő áruk és technológia előállításával foglalkozó vállalatokba történő beruházás;

d) az Európai Unió közös katonai listáján vagy az I. mellékletben felsorolt árukkal és technológiával kapcsolatos közvetlen vagy közvetett finanszírozást vagy pénzügyi támogatást nyújtani – beleértve különösen az említett termékek értékesítésével, beszerzésével, szállításával vagy kivitelével kapcsolatos, vagy az ahhoz kapcsolódó technikai segítségnyújtásra irányuló támogatásokat, kölcsönöket és exporthitel-biztosítást – bármely iráni természetes vagy jogi személy, jogalany vagy szerv részére, vagy Iránban történő felhasználásra;

e) az olyan tevékenységekben való tudatos és szándékos részvétel, amelyeknek célja vagy hatása az a) – d) pontban említett tilalmak megkerülése.”

2. cikk

Ez a rendelet az Európai Unió Hivatalos Lapjában való kihirdetésének napján lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, […]-án/-én

a Tanács részéről

az elnök

[…]

[1] HL L ..., …. 2007.4. …, ... o.

[2] HL L ..., …. 2007.4. …, ... o.

[3] HL L 88., 2007.3.29., 58. o.